CELEX: 
Language: lv
Date: 2016-10-20 00:00:00
Title: KOMISIJAS DELEĢĒTĀ REGULA (ES) …/.. ar kuru izveido izmetumu plānu dažām bentiskajām zvejniecībām, kas darbojas Vidusjūrā

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Saskaņā ar Regulu (ES) Nr. 1380/2013
                  1
                viens no galvenajiem kopējās zivsaimniecības politikas (KZP) mērķiem ir samazināt lielos nevēlamas nozvejas apjomus un pakāpeniski izskaust izmetumus visās ES zvejniecībās. Izmešana ir ievērojama resursu šķērdēšana, kas negatīvi ietekmē resursu izmantošanas ilgtspējību, kā arī zvejniecību ekonomisko dzīvotspēju. KZP paredz arī lielāku reģionalizāciju, kuras mērķis ir novērst vai līdz minimumam samazināt mikropārvaldību Savienības līmenī un nodrošināt to, ka noteikumi ir pielāgoti katras zvejniecības un jūras apgabala specifikai.
            
            
               KZP paredz vairākus noteikumus, kuru mērķis ir atvieglot izkraušanas pienākuma izpildi. Ir ieviesti vispārīgi elastības noteikumi, kurus dalībvalstis var piemērot saistībā ar kvotu pārvaldību vai (Vidusjūras gadījumā) ja ir noteikts minimālais saglabāšanas references izmērs. Papildus tiem KZP ir paredzēti īpaši elastības mehānismi, kas jāīsteno, izmantojot daudzgadu plānus vai – ja daudzgadu plānu nav – tā sauktos izmetumu plānus. Minētie izmetumu plāni ir iecerēti kā pagaidu pasākums, kura maksimālais ilgums ir trīs gadi. Tos izstrādā, izmantojot kopīgus ieteikumus, par kuriem vienojas tādu dalībvalstu grupas, kuras atrodas vienā reģionā vai jūras baseinā un kuras vieno kopīga ieinteresētība bioloģisko resursu izmantošanā šajos apgabalos.
            
            
               No 2017. gada 1. janvāra izkraušanas pienākums būs obligāts bentisko zvejniecību galvenajām sugām, uz ko attiecas minimālais saglabāšanas references izmērs, kā definēts Regulas (EK) Nr. 1967/2006 ("Vidusjūras regula")
                  2
                III pielikumā. Šis noteikums attiecas uz zvejniecībām, kurās konkrētos Vidusjūras apgabalos specializētajā zvejā iegūst heku, jūras barbes, parasto jūrasmēli un sārto dziļūdens garneli.
            
            
               Saskaņā ar Regulas (ES) Nr. 1380/2013 15. panta 5. punktu izmetumu plānā var būt ietverti šādi elementi:
            
            
               īpaši noteikumi par zvejniecībām vai sugām, uz kurām attiecas izkraušanas pienākums;
            
            
               specifikācijas par atbrīvojumiem no izkraušanas pienākuma, ja zvejniecība vai suga atbilst konkrētiem augstas izdzīvotības kritērijiem;
            
            
               noteikumi par de minimis atbrīvojumiem, kas norādīti Regulas (ES) Nr. 1380/2013 15. panta 5. punkta c) apakšpunktā;
            
            
               noteikumi par nozveju dokumentēšanu;
            
            
               minimālo saglabāšanas references izmēru (MSRI) noteikšana.
            
            
               Ņemot vērā iepriekš minēto: 
            
            
               1)
                     Francija, Itālija un Spānija ir iesniegušas Eiropas Komisijai priekšlikumu par trīsgadu izmetumu plānu zvejniecībām, kurās Vidusjūras rietumu daļā (GFCM 1., 2., 5., 6., 7., 8., 9., 10. un 11. ģeogrāfiskais apakšapgabals) specializētajā zvejā iegūst heku, jūras barbes un dažus divvāku gliemjus, proti, Pecten jacobaeus, Venerupis spp. un Venus spp.;
            
            
               2)
                     Horvātija, Itālija un Slovēnija ir iesniegušas Eiropas Komisijai priekšlikumu par trīsgadu izmetumu plānu zvejniecībām, kurās Adrijas jūrā (GFCM 17. un 18. ģeogrāfiskais apakšapgabals) specializētajā zvejā iegūst heku, jūras barbes un parasto jūrasmēli, un
            
            
                3)
                     Kipra, Grieķija, Itālija un Malta ir iesniegušas Eiropas Komisijai priekšlikumu par trīsgadu izmetumu plānu zvejniecībām, kurās Vidusjūras dienvidaustrumu daļā (GFCM 15., 16., 19., 20., 22., 23. un 25. ģeogrāfiskais apakšapgabals) specializētajā zvejā iegūst heku, jūras barbes un sārto dziļūdens garneli.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               (1)Kopīgais ieteikums: izmetumu plāns bentiskajām zvejniecībām Vidusjūras rietumu daļā (GFCM 1., 2., 5., 6., 7., 8., 9., 10. un 11. ģeogrāfiskais apakšapgabals)
            
            
               Lai varētu reģionālā līmenī Vidusjūras rietumdaļas ūdeņos īstenot izkraušanas pienākumu, Francija, Itālija un Spānija 2016. gada 7. jūlijā iesniedza Eiropas Komisijas dienestiem kopīgu ieteikumu, uz kura pamata veidojams izmetumu plāns.
            
            
               Kā noteikts Regulas (ES) Nr. 1380/2013 18. pantā, ierosinātais Komisijas deleģētais akts ir sagatavots, pamatojoties uz kopīgo ieteikumu, kuru izstrādājušas un iesniegušas dalībvalstis, kas ir tiešā veidā ieinteresētas heka, jūras barbju un dažu divvāku gliemju, proti, Pecten jacobaeus, Venerupis spp. un Venus spp., zvejniecību pārvaldībā Vidusjūras rietumu daļā. Kopīgais ieteikums ietver Vidusjūras konsultatīvās padomes (MEDAC) izpildu komitejas viedokli, ko tā paudusi 2016. gada 8. jūnijā (ref.190/2016).
            
         
         
            
               Kopīgajā ieteikumā ir šādi elementi:
            
            
               zvejniecības, uz kurām attiecas izmetumu plāns;
            
            
               augstas izdzīvotības atbrīvojums attiecībā uz ķemmīšgliemeni Pecten jacobeus, cietgliemenēm Venerupis spp. un gliemenēm Venus spp., kas ar mehānisko dragu nozvejotas 1., 2., 5. un 6. ĢAA;
            
            
               pamatojoties uz nevēlamu nozveju manipulēšanas izmaksu nesamērīgumu, de minimis atbrīvojumi no izkraušanas pienākuma attiecībā uz zvejniecībām, kurās specializētajā zvejā iegūst heku (Merluccius merluccius) un jūras barbes (Mullus spp.);
            
            
               atbrīvojums no tādu zivju nozvejas izkraušanas pienākuma, kuras sabojājuši plēsēji;
            
            
               apņemšanās īstenot tehnisko pasākumu pilotprojektus, kas vajadzīgi, lai uzlabotu selektivitāti, pārveidojot zvejas rīkus un/vai nosakot zvejas apgabalu un laiku slēgumus.
            
            
               Šo kopīgo ieteikumu, ko Francija, Itālija un Spānija iesniegusi par izkraušanas pienākuma piemērošanu bentisko zvejniecību galvenajām sugām Vidusjūras rietumu daļā, un tā elementus ir izvērtējusi Zivsaimniecības zinātnes, tehnikas un ekonomikas komiteja (ZZTEK) tās 2016. gada 4.–8. jūlija plenārsēdē
                  3
               .
            
            
               Saskaņā ar ZZTEK secinājumiem ar mehānisko dragu nozvejoto divvāku gliemju Pecten jacobeus, Venerupis spp. un Venus spp. izdzīvotība potenciāli ir augsta. Tomēr ZZTEK ieteica veikt īpašus pētījumus, kas vērsti uz izmetumu izdzīvotības rādītāju aplēšanu divvāku gliemju zvejā ar mehānisko dragu. Ņemot vērā iepriekš minēto, saskaņā ar ierosināto izmetumu plānu dalībvalstīm būtu jāsagatavo papildu zinātniskie argumenti par šiem konkrētajiem atbrīvojumiem. Lai varētu dot galīgo apstiprinājumu par minētā atbrīvojuma piemērošanu, pēc gada ZZTEK izvērtēs iesniegto informāciju. Regulā ir noteikts, ka konkrētais izdzīvotības atbrīvojums, kuru piemēro divvāku gliemjiem Pecten jacobeus, Venerupis spp. un Venus spp., kas nozvejoti ar mehānisko dragu, ir spēkā tikai 2017. gadā.
            
            
               Attiecībā uz de minimis atbrīvojumu ZZTEK secināja, ka noderētu papildu informācija, kas papildinātu šā atbrīvojuma pamatojumu par nevēlamu nozveju manipulēšanas izmaksu nesamērīgumu. Tomēr ZZTEK norādīja: priekšizpēte rāda, ka ierosinātais de minimis ir zemāks par maksimālajiem izmetumu apjomiem, kas noteikti attiecībā uz heku un jūras barbēm.
            
            
               Pamatojoties uz šiem elementiem, izmetumu plānu, kas sagatavots par bentisko zvejniecību galvenajām sugām Vidusjūras rietumu daļā, var uzskatīt par pirmo soli ceļā uz to, lai pakāpeniski izskaustu izmetumus visās Savienības zvejniecībās, ieviešot izkraušanas pienākumu tādu sugu nozvejām, uz kurām attiecas prasība par minimālo izmēru.
            
            
               (2)Kopīgais ieteikums: izmetumu plāns bentiskajām zvejniecībām Adrijas jūrā (GFCM 17. un 18. ģeogrāfiskais apakšapgabals)
            
            
               Lai varētu reģionālā līmenī Adrijas jūrā īstenot izkraušanas pienākumu, Horvātija, Itālija un Slovēnija 2016. gada 4. jūlijā iesniedza Eiropas Komisijas dienestiem kopīgu ieteikumu, uz kura pamata veidojams izmetumu plāns.
            
            
               Kā noteikts Regulas (ES) Nr. 1380/2013 18. pantā, ierosinātais Komisijas deleģētais akts ir sagatavots, pamatojoties uz kopīgo ieteikumu, kuru izstrādājušas un iesniegušas dalībvalstis, kas ir tiešā veidā ieinteresētas heka, jūras barbju un parastās jūrasmēles zvejniecību pārvaldībā Adrijas jūras ūdeņos. Kopīgais ieteikums ietver Vidusjūras konsultatīvās padomes (MEDAC) izpildu komitejas viedokli, ko tā paudusi 2016. gada 8. jūnijā (ref.190/2016).
            
            
               Kopīgajā ieteikumā ir šādi elementi:
            
            
               zvejniecības, uz kurām attiecas izmetumu plāns;
            
            
               augstas izdzīvotības atbrīvojums no izkraušanas pienākuma attiecībā uz zvejniecībām, kurās specializētajā zvejā ar rapido (rāmja trali) iegūst parasto jūrasmēli (Solea solea);
            
            
               pamatojoties uz nevēlamu nozveju manipulēšanas izmaksu nesamērīgumu, de minimis atbrīvojumi no izkraušanas pienākuma attiecībā uz zvejniecībām, kurās specializētajā zvejā iegūst heku (Merluccius merluccius), jūras barbes (Mullus spp.) un parasto jūrasmēli (Solea solea);
            
            
               atbrīvojums attiecībā uz tādu zivju nozvejām, kuras sabojājuši plēsēji;
            
            
               apņemšanās īstenot tehnisko pasākumu pilotprojektus, kas vajadzīgi, lai uzlabotu selektivitāti, pārveidojot zvejas rīkus un/vai nosakot zvejas apgabalu un laiku slēgumus.
            
            
               Šo kopīgo ieteikumu, ko Horvātija, Itālija un Slovēnija iesniegusi par izkraušanas pienākuma piemērošanu bentisko zvejniecību galvenajām sugām Adrijas jūrā, un tā elementus ir izvērtējusi Zivsaimniecības zinātnes, tehnikas un ekonomikas komiteja (ZZTEK) tās 2016. gada 4.–8. jūlija plenārsēdē3.
            
         
         
            
               Saskaņā ar ZZTEK secinājumiem nav pietiekami daudz informācijas, lai novērtētu, vai ar rapido (rāmja trali) nozvejotās parastās jūrasmēles izdzīvotības rādītājus var uzskatīt par augstiem. Attiecīgi ZZTEK ieteica veikt īpašus pētījumus, kas vērsti uz izmetumu izdzīvotības rādītāju aplēšanu parastās jūrasmēles zvejā ar rapido (rāmja trali). Ņemot vērā iepriekš minēto, saskaņā ar ierosināto izmetumu plānu dalībvalstīm būtu jāsagatavo papildu zinātniskie argumenti par šiem konkrētajiem atbrīvojumiem. Lai varētu dot galīgo apstiprinājumu par minētā atbrīvojuma piemērošanu, pēc gada ZZTEK izvērtēs iesniegto informāciju. Attiecībā uz izdzīvotības atbrīvojumu, ko piemēro parastajai jūrasmēlei, kas nozvejota ar rapido (rāmja trali), regulā īpaši norādīts, ka šis atbrīvojums būs spēkā tikai 2017. gadā.
            
            
               Attiecībā uz de minimis atbrīvojumu ZZTEK secināja, ka noderētu papildu informācija, kas papildinātu šā atbrīvojuma pamatojumu par nevēlamu nozveju manipulēšanas izmaksu nesamērīgumu. Tomēr ZZTEK norādīja, ka ierosinātais de minimis ir zemāks par maksimālajiem izmetumu apjomiem, kas noteikti attiecībā uz šīm trijām sugām.
            
            
               Pamatojoties uz šiem elementiem, izmetumu plānu, kas sagatavots par bentisko zvejniecību galvenajām sugām Adrijas jūras ūdeņos, var uzskatīt par pirmo soli ceļā uz to, lai pakāpeniski izskaustu izmetumus visās Savienības zvejniecībās, ieviešot izkraušanas pienākumu tādu sugu nozvejām, uz kurām attiecas prasība par minimālo izmēru.
            
            
               (3)Kopīgais ieteikums: izmetumu plāns bentiskajām zvejniecībām Vidusjūras dienvidaustrumu daļā (GFCM 15., 16., 19., 20., 22., 23. un 25. ģeogrāfiskais apakšapgabals)
            
            
               Lai varētu reģionālā līmenī Vidusjūras dienvidaustrumu daļas ūdeņos īstenot izkraušanas pienākumu, Kipra, Grieķija, Itālija un Malta 2016. gada 4. jūlijā iesniedza Eiropas Komisijas dienestiem kopīgu ieteikumu, uz kura pamata veidojams izmetumu plāns.
            
            
               Kā noteikts Regulas (ES) Nr. 1380/2013 18. pantā, ierosinātais Komisijas deleģētais akts ir sagatavots, pamatojoties uz kopīgo ieteikumu, kuru izstrādājušas un iesniegušas dalībvalstis, kas ir tiešā veidā ieinteresētas heka, jūras barbju un sārtās dziļūdens garneles zvejniecību pārvaldībā Vidusjūras dienvidaustrumu daļā. Kopīgais ieteikums ietver Vidusjūras konsultatīvās padomes (MEDAC) izpildu komitejas viedokli, ko tā paudusi 2016. gada 8. jūnijā (ref.190/2016).
            
            
               Kopīgajā ieteikumā ir šādi elementi:
            
            
               zvejniecības, uz kurām attiecas izmetumu plāns;
            
            
               pamatojoties uz nevēlamu nozveju manipulēšanas izmaksu nesamērīgumu, de minimis atbrīvojumi no izkraušanas pienākuma attiecībā uz zvejniecībām, kurās specializētajā zvejā iegūst heku (Merluccius merluccius), jūras barbes (Mullus spp.) un sārto dziļūdens garneli (Parapenaeus longirostris);
            
            
               atbrīvojums attiecībā uz tādu zivju nozvejām, kuras sabojājuši plēsēji;
            
            
               apņemšanās īstenot tehnisko pasākumu pilotprojektus, kas vajadzīgi, lai uzlabotu selektivitāti, pārveidojot zvejas rīkus un/vai nosakot zvejas apgabalu un laiku slēgumus.
            
            
               Šo kopīgo ieteikumu, ko Kipra, Grieķija, Itālija un Malta iesniegusi par izkraušanas pienākuma piemērošanu bentisko zvejniecību galvenajām sugām Vidusjūras dienvidaustrumu daļā, un tā elementus ir izvērtējusi Zivsaimniecības zinātnes, tehnikas un ekonomikas komiteja (ZZTEK) tās 2016. gada 4.–8. jūlija plenārsēdē3.
            
            
               Saskaņā ar ZZTEK secinājumiem noderētu papildu informācija, kas papildinātu šā de minimis atbrīvojuma pamatojumu par nevēlamu nozveju manipulēšanas izmaksu nesamērīgumu. Tomēr ZZTEK norādīja, ka ierosinātais de minimis ir zemāks par maksimālajiem izmetumu apjomiem, kas noteikti attiecībā uz šīm trijām sugām.
            
            
               Pamatojoties uz šiem elementiem, izmetumu plānu, kas sagatavots par bentisko zvejniecību galvenajām sugām Vidusjūras dienvidaustrumu daļā, var uzskatīt par pirmo soli ceļā uz to, lai pakāpeniski izskaustu izmetumus visās Savienības zvejniecībās, ieviešot izkraušanas pienākumu tādu sugu nozvejām, uz kurām attiecas prasība par minimālo izmēru.
            
            
               3.DELEĢĒTĀ AKTA JURIDISKIE ASPEKTI
            
            
               Ierosināto pasākumu kopsavilkums
            
            
               Galvenais juridiskais pasākums ir tādu pasākumu pieņemšana, kas atvieglo izkraušanas pienākuma izpildi.
            
            
               Regulā ir norādītas sugas un zvejniecības, kurām piemēro īpašus pasākumus, piemēram, de minimis atbrīvojumu.
            
            
               Juridiskais pamats
            
            
               Regulas (ES) Nr. 1380/2013 15. panta 1. punkta d) apakšpunkts un 15. panta 6. punkts, 18. panta 1. un 3. punkts un Regulas (EK) Nr. 1967/2006 15.a un 29.a pants.
            
         
         
            
               Subsidiaritātes princips
            
            
               Priekšlikums ir Eiropas Savienības ekskluzīvā kompetencē.
            
            
               Proporcionalitātes princips
            
            
               Priekšlikums ietilpst to deleģēto pilnvaru tvērumā, kas Komisijai piešķirtas ar Regulas (ES) Nr. 1380/2013 15. panta 6. punktu, un paredz vienīgi tādus pasākumus, kas ir vajadzīgi, lai sasniegtu šo pilnvaru piešķiršanas mērķi.
            
            
               Juridisko instrumentu izvēle
            
            
               Ierosinātais juridiskais instruments: Komisijas deleģētā regula.
            
            
               Citi instrumenti nebūtu piemēroti šāda iemesla dēļ: Komisijai ir piešķirtas pilnvaras pieņemt izmetumu plānu, izmantojot deleģētos aktus. Dalībvalstis, kas ir tiešā veidā ieinteresētas attiecīgo zvejniecību pārvaldībā, ir iesniegušas kopīgu ieteikumu. Pasākumi, kas paredzēti kopīgajā ieteikumā un iekļauti šajā priekšlikumā, ir pamatoti ar labāko pieejamo zinātnisko ieteikumu un atbilst visām attiecīgajām prasībām, kuras noteiktas Regulas (ES) Nr. 1380/2013 18. panta 5. punktā.
            
            
               KOMISIJAS DELEĢĒTĀ REGULA (ES) …/..
            
            
               (20.10.2016),
            
            
               ar kuru izveido izmetumu plānu dažām bentiskajām zvejniecībām, kas darbojas Vidusjūrā
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK
                  4
               , un jo īpaši tās 15. panta 6. punktu,
            
            
               tā kā:
            
            
               (1)Regulas (ES) Nr. 1380/2013 mērķis ir, ieviešot izkraušanas pienākumu, pakāpeniski izskaust izmetumus visās Savienības zvejniecībās.
            
            
               (2)Ar Regulas (ES) Nr. 1380/2013 15. panta 6. punktu Komisija ir pilnvarota pieņemt izmetumu plānus uz laiku, kas nav ilgāks par trim gadiem, un šim nolūkam izmantot deleģētos aktus, pamatojoties uz kopīgiem ieteikumiem, kurus izstrādājušas dalībvalstis, kas apspriedušās ar attiecīgajām konsultatīvajām padomēm.
            
            
               (3)Grieķija, Spānija, Francija, Horvātija, Itālija, Kipra, Malta un Slovēnija ir tiešā veidā ieinteresētas Vidusjūras zvejniecību pārvaldībā. Apspriedušās ar Vidusjūras konsultatīvo padomi, šīs dalībvalstis 2016. gada 4. un 7. jūlijā iesniedza Komisijai trīs kopīgus ieteikumus par izmetumu plānu bentiskajām zvejniecībām attiecīgi Adrijas jūrā, Vidusjūras dienvidaustrumu daļā un Vidusjūras rietumu daļā
                  5
               . Attiecīgās zinātniskās struktūras ir devušas zinātnisku ieguldījumu. Atbilstoši Regulas (ES) Nr. 1380/2013 18. panta 3. punktam šajā regulā būtu jāiekļauj tikai tie kopīgajos ieteikumos minētie pasākumi, kas ir saskaņā ar pirmās minētās regulas 15. panta 6. punktu.
            
            
               (4)Attiecībā uz Vidusjūru Regulas (ES) Nr. 1380/2013 15. pantā ir noteikts izkraušanas pienākums attiecībā uz visām to sugu nozvejām, kurām noteikti nozvejas limiti, un arī to sugu nozvejām, kurām Padomes Regulas (EK) Nr. 1967/2006
                  6
                III pielikumā ir noteikts minimālais izmērs. Saskaņā ar Regulas (ES) Nr. 1380/2013 15. panta 1. punkta d) apakšpunktu izkraušanas pienākums attiecībā uz zvejniecības galvenajām sugām būtu jāpiemēro vēlākais no 2017. gada 1. janvāra.
            
            
               (5)Kopīgajos ieteikumos bija ierosināts atbrīvojumu no izkraušanas pienākuma piešķirt attiecībā uz parasto jūrasmēli (Solea solea) Adrijas jūrā un attiecībā uz divvāku gliemjiem Pecten jacobeus, Venerupis spp. un Venus spp. Vidusjūras rietumu daļā, jo šo sugu izdzīvotība atkarībā no zvejas rīka, zvejas prakses un konkrētās ekosistēmas īpatnībām var būt augsta.
            
            
               (6)Zivsaimniecības zinātnes, tehnikas un ekonomikas komiteja (ZZTEK) savā izvērtējumā
                  7
                secina, ka ir vajadzīgs vairāk pētījumu, kas apstiprinātu esošos konstatējumus par parastās jūrasmēles un divvāku gliemju Pecten jacobeus, Venerupis spp. un Venus spp. augsto izdzīvotību. Tā kā nav pārliecinošu pierādījumu par šo sugu izdzīvotības rādītājiem, Komisija uzskata, ka izdzīvotības atbrīvojums, ko pieļauj Regulas (ES) Nr. 1380/2013 15. panta 4. punkta b) apakšpunkts, šajā regulā būtu jāiekļauj tikai uz vienu gadu. Attiecīgajām dalībvalstīm būtu Komisijai jāiesniedz atbilstošie dati, lai ZZTEK varētu pilnā mērā novērtēt atbrīvojumu pamatojošo informāciju un lai Komisija varētu pārskatīt minēto atbrīvojumu.
            
         
         
            
               (7)Pamatojoties uz kopīgajā ieteikumā sniegtajiem zinātniskiem pierādījumiem, kurus pārskatījusi ZZTEK, un ņemot vērā attiecīgo zvejas rīku īpatnības, katrā zvejas darbībā iesaistīto sugu lielo skaitu, zvejas modeļus un Vidusjūras īpatnības (piemēram, mazapjoma zvejniecību pārsvaru), Komisija uzskata: lai novērstu nevēlamu nozveju manipulēšanas izmaksu nesamērīgumu un saskaņā ar Regulas (ES) Nr. 1380/2013 15. panta 5. punkta c) apakšpunkta ii) punktu ir lietderīgi noteikt de minimis atbrīvojumu, ievērojot kopīgajos ieteikumos ierosināto procentuālo apjomu un nepārsniedzot ierobežojumus, kas noteikti Regulas (ES) Nr. 1380/2013 15. panta 5. punkta c) apakšpunktā.
            
            
               (8)Lai nodrošinātu pienācīgu kontroli, būtu jānosaka īpašas prasības, kas paredz dalībvalstīm izveidot to kuģu sarakstu, uz kuriem attiecas šī regula.
            
            
               (9)Šajā regulā paredzētie pasākumi tieši ietekmē Savienības kuģu saimniecisko darbību un zvejas sezonas plānošanu, tāpēc šai regulai būtu jāstājas spēkā tūlīt pēc tās publicēšanas. Ievērojot kopīgos ieteikumus un ņemot vērā grafiku, kas noteikts Regulas (ES) Nr. 1380/2013 15. panta 1. punktā, šī regula būtu jāpiemēro no 2017. gada 1. janvāra,
            
            
               IR PIEŅĒMUSI ŠO REGULU.
            
            
               1. pants
               Izkraušanas pienākuma īstenošana
            
            
               Regulas (ES) Nr. 1380/2013 15. panta 1. punktā paredzēto izkraušanas pienākumu piemēro šīs regulas pielikumā norādītajām Vidusjūras zvejniecībām.
            
            
               Minētais izkraušanas pienākums uz pielikumā minētajām sugām attiecas tad, ja tās iegūtas zvejas darbībās Savienības ūdeņos vai ja Savienības zvejas kuģi tās ieguvuši ārpus Savienības ūdeņiem tādos ūdeņos, kas nav trešo valstu suverenitātē vai jurisdikcijā.
            
            
               2. pants
               Definīcijas
            
            
               1. Šajā regulā piemēro šādas definīcijas:
            
            
               a) "Vidusjūra" ir tā jūras ūdeņu daļa Vidusjūrā, kas atrodas uz austrumiem no 5°36′ rietumu garuma meridiāna;
            
            
               b) "GFCM ģeogrāfiskie apakšapgabali" (ĢAA) ir Eiropas Parlamenta un Padomes Regulas (ES) Nr. 1343/2011
                  8
                I pielikumā definētie Vidusjūras Vispārējās zivsaimniecības komisijas (GFCM) ģeogrāfiskie apakšapgabali;
            
            
               c) "Vidusjūras rietumu daļa" ir GFCM 1., 2., 5., 6., 7., 8., 9., 10. un 11. ģeogrāfiskais apakšapgabals;
            
            
               d) "Adrijas jūra" ir GFCM 17. un 18. ģeogrāfiskais apakšapgabals;
            
            
               e) "Vidusjūras dienvidaustrumu daļa" ir GFCM 15., 16., 19., 20., 22., 23. un 25. ģeogrāfiskais apakšapgabals.
            
            
               3. pants
               Izdzīvotības atbrīvojums
            
            
               1.
                     Atbrīvojumu no izkraušanas pienākuma, kas Regulas (ES) Nr. 1380/2013 15. panta 4. punkta b) apakšpunktā paredzēts sugām, attiecībā uz kurām pieejamie zinātniskie pierādījumi uzrāda augstus izdzīvotības rādītājus, 2017. gadā piemēro:
            
            
               a) parastajai jūrasmēlei (Solea solea), kas ar rapido (rāmja trali) (TBB)
                  9
                nozvejota 17. un 18. ĢAA;
            
            
               b) ķemmīšgliemenei Pecten jacobeus, kas ar mehānisko dragu (HMD) nozvejota 1., 2., 5. un 6. ĢAA;
            
            
               c) cietgliemenēm Venerupis spp., kas ar mehānisko dragu (HMD) nozvejotas 1., 2., 5. un 6. ĢAA;
            
            
               d) gliemenēm Venus spp., kas ar mehānisko dragu (HMD) nozvejotas 1., 2., 5. un 6. ĢAA.
            
         
         
            
               2.
                     Parasto jūrasmēli (Solea solea), ķemmīšgliemeni Pecten jacobeus, cietgliemenes Venerupis spp. un gliemenes Venus spp., kas nozvejotas 1. punktā minētajos apstākļos, tūlīt atbrīvo apgabalā, kurā tās nozvejotas.
            
            
               3.
                     Līdz 2017. gada 1. maijam dalībvalstis, kuras ir tiešā veidā ieinteresētas minēto zvejniecību pārvaldībā Vidusjūrā, iesniedz Komisijai izmetumu datus, kas papildina 2016. gada 4. un 7. jūlija kopīgajos ieteikumos paredzētos datus, un visu citu attiecīgo zinātnisko informāciju, kas pamato 1. punktā noteikto atbrīvojumu. Zivsaimniecības zinātnes, tehnikas un ekonomikas komiteja (ZZTEK) šos datus un informāciju novērtē vēlākais līdz 2017. gada jūlijam.
            
            
               4. pants
               De minimis atbrīvojums
            
            
               Atkāpjoties no Regulas (ES) Nr. 1380/2013 15. panta 1. punkta un saskaņā ar tās 15. panta 4. punkta c) apakšpunktu drīkst izmest šādus daudzumus šīs regulas pielikumā norādīto zvejniecības galveno sugu nozvejas:
            
            
               a) Vidusjūras rietumu daļā (pielikuma 1. punkts):
            
            
               i) attiecībā uz heku (Merluccius merluccius) un jūras barbēm (Mullus spp.) – 2017. un 2018. gadā līdz 7 % un 2019. gadā līdz 6 % no šo sugu gada kopējās nozvejas, kas gūta ar traļiem, un
            
            
               ii) attiecībā uz heku (Merluccius merluccius) un jūras barbēm (Mullus spp.) – līdz 1 % no šo sugu gada kopējās nozvejas, kas gūta ar žaunu tīkliem;
            
            
               b) Adrijas jūrā (pielikuma 2. punkts): 
            
            
               i) attiecībā uz heku (Merluccius merluccius) un jūras barbēm (Mullus spp.) – 2017. un 2018. gadā līdz 7 % un 2019. gadā līdz 6 % no šo sugu gada kopējās nozvejas, kas gūta ar traļiem;
            
            
               ii) attiecībā uz heku (Merluccius merluccius) un jūras barbēm (Mullus spp.) – līdz 1 % no šo sugu gada kopējās nozvejas, kas gūta ar žaunu tīkliem;
            
            
               iii) attiecībā uz heku (Merluccius merluccius) un jūras barbēm (Mullus spp.) – līdz 1 % no šo sugu gada kopējās nozvejas, kas gūta ar rapido (rāmja trali);
            
            
               iv) attiecībā uz parasto jūrasmēli (Solea solea) – 2017. un 2018. gadā līdz 3 % un 2019. gadā līdz 2 % no šīs sugas gada kopējās nozvejas, kas gūta ar traļiem, un
            
            
               v) attiecībā uz parasto jūrasmēli (Solea solea) – 0 % no šīs sugas gada kopējās nozvejas, kas gūta ar žaunu tīkliem;
            
            
               c) Vidusjūras dienvidaustrumu daļā (pielikuma 3. punkts):
            
            
               i) attiecībā uz heku (Merluccius merluccius) un jūras barbēm (Mullus spp.) – 2017. un 2018. gadā līdz 7 % un 2019. gadā līdz 6 % no šo sugu gada kopējās nozvejas, kas gūta ar traļiem;
            
            
               ii) attiecībā uz heku (Merluccius merluccius) un jūras barbēm (Mullus spp.) – līdz 1% no šo sugu gada kopējās nozvejas, kas gūta ar žaunu tīkliem, un
            
            
               iii) attiecībā uz sārto dziļūdens garneli (Parapenaeus longirostris) – 2017. un 2018. gadā līdz 7 % un 2019. gadā līdz 6 % no šīs sugas gada kopējās nozvejas, kas gūta ar traļiem.
            
            
               5. pants
               Kuģu saraksts
            
            
               1.
                     Attiecīgās dalībvalstis pēc pielikumā izklāstītajiem kritērijiem nosaka, uz kuriem kuģiem katrā konkrētajā zvejniecībā attiecas izkraušanas pienākums.
            
            
               2.
                     Attiecīgās dalībvalstis, izmantojot kontroles jautājumiem veltītu drošu Savienības tīmekļa vietni, līdz 2016. gada 31. decembrim Komisijai un pārējām dalībvalstīm iesniedz visu to kuģu sarakstu, kuri specializētajā zvejā iegūst heku, jūras barbes, parasto jūrasmēli un dziļūdens rozā garneli. Tās šos sarakstus regulāri atjaunina.
            
         
         
            
               6. pants
               Stāšanās spēkā un piemērošana
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2017. gada 1. janvāra līdz 2019. gada 31. decembrim.
            
            
               Šī regula uzliek saistības kopumā un ir tieši piemērojama dalībvalstīs.
            
            
            
               Briselē, 20.10.2016
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        Eiropas Parlamenta un Padomes 2013. gada 11. decembra Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (
                  OV L 354, 28.12.2013., 22. lpp.
                  ).
               
               
                  
                     (2)
                  
                        Padomes 2006. gada 21. decembra Regula (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (
                  OV L 409, 30.12.2006., 11. lpp.
                  ). 
               
               
                  
                     (3)
                  
                        Zivsaimniecības zinātnes, tehnikas un ekonomikas komitejas (ZZTEK) ziņojumi. Par izkraušanas pienākumu sagatavoto kopīgo ieteikumu izvērtējumi (ZZTEK-16-10). 2016. Eiropas Savienības Publikāciju birojs, Luksemburga, EUR XXXX EN, JRC XXXX, XXX lpp. Pieejams 
                  šeit
                  .
               
               
                  
                     (4)
                  
                        OV L 354, 28.12.2013., 22. lpp.
               
               
                  
                     (5)
                  
                        i) Izmetumu plāns Adrijas jūras (17. un 18. ĢAA) bentiskajām zvejniecībām – kopīgo ieteikumu sniegusi augsta līmeņa grupa ADRIATICA (Horvātija, Itālija un Slovēnija); ii) Izmetumu plāns Vidusjūras dienvidaustrumu daļas (15., 16., 19., 20., 22., 23. un 25. ĢAA) bentiskajām zvejniecībām – kopīgo ieteikumu sniegusi augsta līmeņa grupa SUDESTMED (Kipra, Grieķija, Itālija un Malta); iii) Izmetumu plāns Vidusjūras rietumu daļas (1., 2., 5., 6., 7., 8., 9., 10. un 11. ĢAA) bentiskajām zvejniecībām – kopīgo ieteikumu sniegusi augsta līmeņa grupa PESCAMED (Francija, Itālija un Spānija).
               
               
                  
                     (6)
                  
                        Padomes 2006. gada 21. decembra Regula (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (
                  OV L 409, 30.12.2006., 11. lpp.
                  ).
               
               
                  
                     (7)
                  
                        Zivsaimniecības zinātnes, tehnikas un ekonomikas komitejas (ZZTEK) ziņojumi. Par izkraušanas pienākumu sagatavoto kopīgo ieteikumu izvērtējumi (ZZTEK-16-10). 2016. Eiropas Savienības Publikāciju birojs, Luksemburga, EUR XXXX EN, JRC XXXX, XXX lpp. Pieejams 
                  šeit
                  .
               
               
                  
                     (8)
                  
                        Eiropas Parlamenta un Padomes 2011. gada 13. decembra Regula (ES) Nr. 1343/2011 par atsevišķiem noteikumiem attiecībā uz zveju Vidusjūras Vispārējās zivsaimniecības komisijas (GFCM) nolīguma apgabalā, ar kuru groza Padomes Regulu (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem (OV L 347, 30.12.2011., 44. lpp.).
               
               
                  
                     (9)
                  
                        Šajā regulā lietotie zvejas rīku kodi atbilst kodiem, kas minēti XI pielikumā Komisijas Īstenošanas regulai (ES) Nr. 404/2011, ar kuru pieņem sīki izstrādātus noteikumus par to, kā īstenojama Padomes Regula (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem. Attiecībā uz kuģiem, kuru lielākais garums ir mazāks par 10 metriem, šajā tabulā lietotie zvejas rīku kodi atbilst kodiem, kas minēti FAO zvejas rīku klasifikācijā.
               
            
      
    ---documentbreak--- 
      
         
         
            
               PIELIKUMS
            
            
               1. Vidusjūras rietumu daļa
            
            
                     
                        Zvejas rīka kods
                     
                  
                  
                     
                        Zvejas rīks
                     
                  
                  
                     
                        Izkraušanas pienākums
                     
                  
               
                     
                        OTB, OTT, PTB, TBN, TBS, TB, OT, PT, TX
                     
                  
                  
                     
                        Traļi
                     
                  
                  
                     
                        Heks un jūras barbes, ja šo sugu kopējie izkrāvumi no konkrēta kuģa 2014. un 2015. gadā veidojuši vairāk nekā 25 % no visu sugu kopējiem izkrāvumiem no šā konkrētā kuģa
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Žaunu tīkli un vairāksienu tīkli
                     
                  
                  
                     
                        Heks un jūras barbes, ja šo sugu kopējie izkrāvumi no konkrēta kuģa 2014. un 2015. gadā veidojuši vairāk nekā 25 % no visu sugu kopējiem izkrāvumiem no šā konkrētā kuģa
                     
                  
               
                     
                        LL, LLS, LLD, LX, LTL, LHP, LHM
                     
                  
                  
                     
                        Āķu jedas
                     
                  
                  
                     
                        Heks un jūras barbes, ja šo sugu kopējie izkrāvumi no konkrēta kuģa 2014. un 2015. gadā veidojuši vairāk nekā 25 % no visu sugu kopējiem izkrāvumiem no šā konkrētā kuģa
                     
                  
               
            
               2. Adrijas jūra
            
            
                     
                        Zvejas rīka kods
                     
                  
                  
                     
                        Zvejas rīks
                     
                  
                  
                     
                        Izkraušanas pienākums
                     
                  
               
                     
                        OTB, OTT, PTB, TBN, TBS, TB, OT, PT, TX, TBB
                     
                  
                  
                     
                        Traļi
                     
                  
                  
                     
                        Heks, jūras barbes un parastā jūrasmēle, ja šo sugu kopējie izkrāvumi no konkrēta kuģa 2014. un 2015. gadā veidojuši vairāk nekā 25 % no visu sugu kopējiem izkrāvumiem no šā konkrētā kuģa
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Žaunu tīkli un vairāksienu tīkli
                     
                  
                  
                     
                        Heks, jūras barbes un parastā jūrasmēle, ja šo sugu kopējie izkrāvumi no konkrēta kuģa 2014. un 2015. gadā veidojuši vairāk nekā 25 % no visu sugu kopējiem izkrāvumiem no šā konkrētā kuģa
                     
                  
               
            
               3. Vidusjūras dienvidaustrumu daļa
            
            
                     
                        Zvejas rīka kods
                     
                  
                  
                     
                        Zvejas rīks
                     
                  
                  
                     
                        Izkraušanas pienākums
                     
                  
               
                     
                        OTB, OTT, PTB, TBN, TBS, TB, OT, PT, TX 
                     
                  
                  
                     
                        Traļi
                     
                  
                  
                     
                        Heks, jūras barbes un sārtā dziļūdens garnele, ja šo sugu kopējie izkrāvumi no konkrēta kuģa 2014. un 2015. gadā veidojuši vairāk nekā 25 % no visu sugu kopējiem izkrāvumiem no šā konkrētā kuģa
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Žaunu tīkli un vairāksienu tīkli
                     
                  
                  
                     
                        Heks un jūras barbes, ja šo sugu kopējie izkrāvumi no konkrēta kuģa 2014. un 2015. gadā veidojuši vairāk nekā 25 % no visu sugu kopējiem izkrāvumiem no šā konkrētā kuģa